ጎንደር 4ኛውን ሃገር አቀፍ የባህል ፌስቲቫል ልታስተናግድ ነው
– አራተኛውን ሃገር አቀፍ የባህል ፌስቲቫል ለማካሄድ ቅድመ ዝግጅቱን ማጠናቀቁን የኢትዮጵያ ብሄራዊ ባህል ማዕከል አስታወቀ።ፌስቲቫሉ ከጥር 6 – 12 “የባህል እሴቶቻችንና መገለጫዎቻችን ለባህል ኢንደስትሪ ልማታችን” በሚል መሪ ቃል የሚከበር ሲሆን የክልሎችና የብሄር ብሄረሰብ ተወካዮች፤ የከተማ አስተዳድሮችና በዘርፉ የተሰማሩ ባለሀብቶች ተሳታፊ ይሆናሉ።ፌስቲቫሉ የጥምቀት በአልን ምክንያት በማድረግ በርካታ ቱሪስቶች ወደ ስፍራው በሚያቀኑበት ወቅት የሚከበር መሆኑ፤ የሀገሪቱን የባህል እሴቶችና መገለጫዎችን ለማስተዋወቅ ከፍተኛ ሚና እንደሚኖረው ነው የኢትዮጵያ ብሄራዊ ባህል ማዕከል ዋና ዳይሬክተር ዶክተር እልፍነሽ ሀይሌ የተናገሩት። ከየክልሉ የተውጣጡ የእደ ጥበብ ውጤቶች፣ በአነስተኛና ጥቃቅን ስራዎች ላይ የተሰማሩ ግለሰቦች እንዲሁም በባህል ዘርፍ ዙሪያ የባህል ውጤቶችን ለውጭው አለም የሚልኩ ነጋዴዎች ተሞክሯቸውን የሚያጋሩበት መድረክም በፌስቲቫሉ ተዘጋጅቷል።የልማት ኤግዚቢሽንና የፓናል ውይይትም የፌስቲቫሉ አካል መሆናቸውን ኤፍቢሲ ዘግቧል።